Magnézium Chelát a nízky krvný tlak: Je to bezpečné?
Môžem užívať Magnézium Chelát aj keď mám nízky krvný tlak? (100/60)
Dobrý deň,
ďakujeme za Vašu otázku.
Horčík (magnézium) je minerál, ktorý je nevyhnutný pre správne fungovanie nášho organizmu. Odporúčaná denná dávka horčíka (magnézia) je 300-400 mg (závisí od veku a pohlavia). V prípade jeho dopĺňania, je dôležité si vybrať jeho správnu formu, ktorá bude dobre vstrebateľná. Magnézium môže byť v tabletách viazané na organickú aj anorganickú formu. Príkladom anorganickej je oxid, uhličitany, chloridy či hydroxidy. Nevýhodou tejto formy je nízka biologická dostupnosť, čiže nízke uvoľňovanie a absorbovanie magnézia. Preto je vhodnejšia organická forma- orotát, bisglycinát, laktát, malát či citrát, ktoré zabezpečia vyššiu absorpciu horčíka.
Najvyššiu vstrebateľnosť má horčík viazaný v chelátovom komplexe (bisglycinát/diglycinát). Magnesium bisglycinát má vysoký obsah elementárneho horčíka, a vyznačuje sa ukľudňujúcim účinkom. Je vhodnou voľbou napríklad v prípade stresu alebo pri príznakoch nedostatku magnézia.
Magnézium normalizuje napätie cievnej steny, znižuje svalové napätie, pôsobí proti svalovým kŕčom, zlepšuje fyzický a psychický stav. Rovnako ovplyvňuje aj tlak krvi. Rozširuje cievy, tým znižuje krvný tlak, prispieva k pravidelnému srdcovému rytmu, správnemu fungovanie ciev a srdca. Užívanie magnézia je možné, no vzhľadom na Váš nízky tlak, odporúčam počas užívania pravidelné monitorovanie krvného tlaku, ktorý sa môže ešte znížiť. Vo všeobecnosti nízky tlak nepredstavuje zdravotný problém, problémom sú sprievodné príznaky ako malátnosť, závrate a mdloby, únava, hučanie v ušiach. V prípade prejavu uvádzaných ťažkostí, užívanie magnézia neodporúčam.
Prajem pekný zvyšok dňa.
S pozdravom,
PharmDr. Anna Pacalajová